OPDATERET: Artiklen er opdateret med oplysninger fra Laila Andrea Jawhar. Hun fortæller, at det er hendes familie og venner, der holder hende i København.

Hver dag er toget fra København fyldt med unge, der studerer på universitetet i Odense. Men måske bliver der fremover færre studerende fra hovedstaden.

Regeringen vil skære drastisk i pendlerrabatten til de studerende, så det for nyoptagne vil blive godt 1000 kroner dyrere om måneden at køre i tog mellem København og Odense. I dag betaler de 607 kroner, som er maxprisen for et pendlerkort for studerende.

19-årige Laila Andrea Jawhar er medicinstuderende og en af pendlerne, og hun kritiserer regeringen for at skære i pendlerrabatten.

- Det er ikke fair. Vi har knoklet tre år i gymnasiet for at blive optaget på drømmestudiet. Det er ikke retfærdigt, at vi skal betale så meget for at komme til vores uddannelsessted, siger hun.

Hun betegner sig selv som en bypige.

- Og det ville træls at være tvunget til at skulle flytte til en lille by som Odense. Her er ikke de samme muligheder for at shoppe og gå på café som i København. Desuden er det her, at familien og vennerne er, siger hun.

Hun vil dog ikke selv blive ramt af den dyrere transport, da den ifølge regeringens forslag kun vil gælde for nye studerende.